Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 152/13/7710	Stará Ľubovňa, 7.7.2013
EEČ : 2-59-95-2013

U Z N E S E N I E

Trestná vec:	obvinený XXXXX  
Prečin:	Nevyplatenie mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
Spôsobená škoda vo výške 1.200,- € bola poškodenému XXXXX, nar. XXXXX, trvale bytom XXXXX, XXXXX uhradená v plnej výške dňa 04.06.2013.

Podľa § 224 ods. 1 Trestného poriadku obvinený XXXXX zložil na všeobecne prospešné účely sumu vo výške 100,- €, ktorú v plnej výške určil štátu na peňažnú pomoc poškodeným podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-XXXXX
Obvinený XXXXX, ako konateľ spoločnosti XXXXX XXXXX, XXXXX XXXXX, svojmu zamestnancovi XXXXX, nar. XXXXX, trvale bytom XXXXX XXXXX, zamestnanému v spoločnosti XXXXX. na základe pracovnej zmluvy zo dňa 05.01.2012, ako tesár v období od 06.01.2012 do 30.06.2012, nevyplatil mzdu za mesiace máj 2012 a jún 2012 v celkovej výške 1.200,- € na vyplatenie, ktorých mal nárok, hoci vo výplatnom termíne mal prostriedky na ich výplatu. Nevyplatená mzda vo výške 1.200,- € bola poškodenému XXXXX, nar. XXXXX uhradená v plnej výške dňa 04.06.2013.

Odôvodnenie: 
Uznesením povereného príslušníka PZ, Okresného riaditeľstva PZ v XXXXX, Obvodného oddelenia v XXXXX sp. zn. ORP-XXXXX zo dňa 02.03.2013 bolo podľa § 199 ods. 1 Trestného poriadku začaté trestné stíhanie pre prečin nevyplatenia mzdy a odstupného podľa § 214 ods. 1 Trestného zákona. Uznesením povereného príslušníka PZ zo dňa 16.05.2013 bolo podľa § 206 ods. 1 Trestného poriadku vznesené obvinenie XXXXX pre prečin nevyplatenia mzdy a odstupného podľa § 214 ods. 1 Trestného zákona.

Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 214 ods. 1 Trestného zákona možno za prečin krádeže uložiť trest odňatia slobody až na tri roky.
 
Po skončení vyšetrovania poverený príslušník PZ predložil na tunajšiu okresnú prokuratúru dňa 11.06.2013 vyšetrovací spis s návrhom na schválenie zmieru, s ktorým sa dozorujúci prokurátor stotožnil a toho istého dňa udelil mediačnému a probačnému úradníkovi Okresného súdu XXXXX súhlas na vykonanie mediácie.

Následne bola na Okresnom súde v XXXXX vykonaná mediácia, počas ktorej obvinený a poškodený po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 27.06.2013 uzatvoril s poškodeným dohodu o uzatvorení zmieru. 

Z uzatvorenej dohody je zrejmé, že splnomocnený zástupca poškodeného, XXXXX XXXXX pri uzatváraní dohody vyhlásil, že voči obvinenému si neuplatňuje žiadnu škodu spôsobenú poškodeným, nakoľko táto im bola uhradená v plnej výške.

Obvinený XXXXX poukázal na všeobecne prospešné účely sumu vo výške 100,- €, ktorú dňa 27.06.2013 zložil na účet Štátnej pokladnice č. účtu XXXXX, ktorá v plnej výške patrí štátu na peňažnú pomoc poškodeným podľa osobitného zákona.

Zo zápisnice o výsluchu obvineného vyplýva, že obv. XXXXX je konateľom spoločnosti XXXXX, XXXXX Z miesta trvalého bydliska je hodnotený kladne. Podľa správy Obvodného úradu v XXXXX za obdobie posledných dvoch rokov nebol odborom všeobecnej vnútornej správy priestupkovo prejednávaný a podľa odpisu z registra trestov  bol doposiaľ raz súdne trestaný v roku 2007, kedy bol právoplatne odsúdený za prečin porušovania ochrany rastlín a živočíchov podľa § 305 ods. 1, písm. c/ Trestného zákona, za ktorý mu bol uložený trest odňatia slobody na 6 mesiacov, výkon ktorého bol podmienečne odložený a zároveň mu bola určená skúšobná doba na 1 rok. Obvinený sa v skúšobnej dobe podmienečného odsúdenia dňa 02.02.2009 osvedčil a hľadí sa na neho akoby nebol odsúdený.

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na všeobecne prospešné účely je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Čižmár
prokurátor